**ПРЕДСТАВЉЕН ИЗВЕШТАЈ О РАДУ РЕПУБЛИЧКЕ АГЕНЦИЈЕ ЗА ТЕЛЕКОМУНИКАЦИЈЕ ЗА ПЕРИОД ОД 2005. ДО 2010. ГОДИНЕ**

**Тржиште фиксних широкопојасних мрежа коначно либерализовано**

**Београд, 18. мај 2010** **–** Републичка агенција за телекомуникације (РАТЕЛ), од оснивања 2005. године, остварила је значајне резултате у области развоја мобилних и фиксних мрежа, стварању услова за развој и коришћење Интернета и кабловско-дистрибутивних система, подизање конкурентности тржишта телекомуникационих услуга, као и у области увођења дигиталне телевизије.

„У области мобилних телекомуникација, доношење и примена регулативе довели су до отварања тог тржишта. Три оператора мобилне телефоније обезбедили су нове, савремене услуге и сервисе корисницима и пружају и услуге преноса података, односно Интернета, путем новоизграђене UMTS мреже (3G). Конкуренција је довела до повећања квалитета услуга, као и до пада њихових цена. У циљу повећања утакмице на овом тржишту, донели смо и Правилник који регулише преносивост бројева, а који ће омогућити корисницима мобилне телефоније да приликом промене оператора задрже додељени број“, нагласио је професор Јован Радуновић, председник Управног одбора РАТЕЛ-а.

Одбор за саобраћај и везе Народне скупштине Републике Србије једногласно је прихватио Извештај о активностима Републичке агенције за телекомуникације за 2009. годину, са оквирним планом рада за 2010.

„Укупан приход на тржишту телекомуникација Републике Србије је у 2009. години износио 1.503 милиона евра. Учешће сектора телекомуникација у бруто домаћем производу је 4,8 одсто“,изјавио је др Милан Јанковић, извршни директор РАТЕЛ-а.

Укупан број претплатника фиксне телефоније је у 2009. години достигао 3.145.920, што представља пенетрацију од 41,96 одсто. Укупан број претплатника мобилне телефоније је у 2009. години достигао 9.912.340, што представља пенетрацију од 132,20 одсто. Број претплатника КДС услуга је 1.002.780, а број претплатника на Интернет услуге је 1.705.720.

Изузетно значајан резултат рада РАТЕЛ-а у 2009. представља доношење подзаконских аката којима је омогућено расписивање лиценце за једног новог оператора који ће пружати услуге фиксне широкопојасне мреже са националном покривеношћу. На тај начин створени су услови за наставак либерализације телекомуникационог тржишта.

Нови оператор широкопојасне мреже је компанија Теленор. Два еминентна оператора моћи ће да пруже пакете обједињених услуга и сервиса, онако како је то предвиђено Стратегијом развоја широкопојасног приступа: проток од најмање 4 Mb/s за фиксни, а 512 kb/s за мобилни приступ. Очекује се да од наредне године понуда пакета услуга које ће нудити ови оператори, доведе до нижих цена за крајње кориснике.

Усвајањем подзаконских прописа везаних за поједине сегменте фиксних телекомуникационих система, створени су услови за равноправно коришћење свих технологија и улазак нових оператора на тржиште фиксне телефоније. Средином 2009. године спроведен је поступак јавног надметања и издате су две лиценце за јавну фиксну бежичну телекомуникациону мрежу (*Fixed Wireless Access - FWA*) у фреквенцијском опсегу 411,875 - 418,125 / 421,875 - 428,125 MHz уз примену технологије CDMA за пружање говорне услуге и пренос података (Интернет мањег протока). Ради се о националној покривености, што ће обезбедити пружања ових услуга и у мање развијеним срединама, али и решити питање двојника. Лиценце су добиле компаније Телеком Србија и Media Works.

17. мај је Светски дан телекомуникација и информационог друштва. Међународна унија за телекомуникације га сваке године обележава уз пригодну тему. Овогодишња тема гласи „*Бољи град, бољи живот уз информационо-комуникационе технологије*“, а проистекла је из слогана Светске изложбе 2010 (*World Expo 2010*) која се одржава у Шангају, „*Бољи град, бољи живот*“, јер се очекује да ће ИКТ сектор имати кључну улогу у подизању животног стандарда у будућим урбаним целинама.

**Додатне информације:**

Републичка агенција за телекомуникације

Контакт особа: Александра Стефановић, телефони: 011 2026 808, 064 8776 002

Овлашћена агенција за односе са јавношћу, McCann-Erickson Public Relations, телефон: 011 20 29 600

Контакт особе: Тамара Миловановић, 063 384 047 и Ивана Хатежић, 063 383 281